**Παρουσίαση βιβλίου**

**«Εκκλησιαστικά Μνημεία της Κύπρου»**

**17 Μαΐου 2023**

Συνηθίζεται όταν κυκλοφορεί ένα νέο βιβλίο να του ευχόμαστε «καλοτάξιδο» παρομοιάζοντάς το με καράβι που ξεκινά το μακρινό του ταξίδι στις θάλασσες.

Η πετυχεμένη αυτή παρομοίωση των βιβλίων με τα καράβια προϋποθέτει ότι κατασκευάζονται σε κάποιο ναυπηγείο. Στη δική μας περίπτωση, στο δίτομο βιβλίο με τίτλο «Εκκλησιαστικά Μνημεία της Κύπρου» το ναυπηγείο δεν ήταν άλλο από το Ίδρυμα Αναστάσιος Γ. Λεβέντης από το οποίο βέβαια έχουν κυκλοφορήσει και άλλα πολύ ωραία βιβλία.

Η ναυπήγηση ενός πλοίου, όπως και η συγγραφή ενός βιβλίου προϋποθέτει τη συνεργασία πολλών ανθρώπων. Όταν μάλιστα ένα βιβλίο με 124 αυτοτελή λήμματα εκκλησιών με αρχιτεκτονικά σχέδια κάθε εκκλησίας και 2.200 φωτογραφίες σίγουρα δεν αποτελεί έργο μόνο δύο ανθρώπων. Αλλά πριν προχωρήσω στην ονομαστική αναφορά των συνεργατών μας, θα ήθελα να εξάρω την τεράστια προσφορά στην εκκλησιαστική πολιτιστική κληρονομιά και όχι μόνο, του Ιδρύματος Αναστάσιος Λεβέντης. Μελετώντας τα μνημεία για τη συντήρηση των οποίων έχει συνεισφέρει το Ίδρυμα, οδηγούμαστε στα πρώτα χρόνια της νεοσύστατης Κυπριακής Δημοκρατίας. Πριν ακόμα θεσμοθετηθεί ως Ίδρυμα το 1982. ο ίδιος ο Αναστάσιος Λεβέντης επιχορηγεί τις εργασίες για τη συντήρηση δύο εμβληματικών μνημείων του Πενταδακτύλου, στη μονή του Αγίου Ιωάννου του Χρυσοστόμου στον Κουτσοβέντη και στη μονή της Παναγίας Αψινθιώτισσας στο Συγχαρί, και οι δύο μονές σήμερα κατεχόμενες. Το Ίδρυμα μη έχοντας πρόσβαση όπως είναι γνωστό λόγω της Τουρκικής κατοχής στο βόρειο τμήμα της Κυπριακής Δημοκρατίας, επιχορήγησε μόνο τις μελέτες για τη στήριξη της μονής του Αγίου Παντελεήμονα στη Μύρτου μέσω των προγραμμάτων των Ηνωμένων Εθνών και της Ευρωπαϊκής Ένωσης.

Μέσα στα 40 χρόνια που εφαρμόστηκε το πρωτοποριακό σχέδιο επιχορήγησης της σύντηρησης μνημείων στις ελεύθερες περιοχές συντηρήθηκαν 124 εκκλησίες σε όλες τις Επαρχίες και σε όλες τις Μητροπόλεις της Κύπρου. Η συντήρηση όλων των μνημείων έγινε εξολοκλήρου από τα συνεργεία του Τμήματος Αρχαιοτήτων. Εδώ οφείλω κατ’ αρχάς να επισημάνω την άψογη συνεργασία που είχε το Τμήμα Αρχαιοτήτων με τους δύο προηγούμενους Διευθυντές του Ιδρύματος, τον αείμνηστο Βάσο Καραγιώργη και τον κ. Χαράλαμπο Μπαρκιτζή. Επίσης πρέπει να επισημάνω τον ζήλο και την αγάπη των συνεργείων συντήρησης του Τμήματος Αρχαιοτήτων που έχουν φέρει σε πέρας αυτό το τεράστιο έργο. Θα ήθελα να ευχαριστήσω ιδιαιτέρως τις υπεύθυνες συναδέλφους του Φωτογραφικού Αρχείου κα Μαρία Χατζηνικολάου και Ασπασία Γεωργιάδου. Ξεχωριστά όμως θα ήθελα να ευχαριστήσω τη συνάδελφο αρχιτέκτονα Ηλιάνα Γεωργίου για τα αμέτρητα ταξίδια μας για την επίβλεψη των εργασιών συντήρησης.

Τέλος, θα ήθελα να ευχαριστήσω και αναφέρω ξεχωριστά τρεις πολύτιμους συνεργάτες με τους οποίους εργαστήκαμε ατελείωτες ώρες. Πρώτα τον αρχιτέκτονα Δαβίδ Castillo ο οποίος αποτύπωσε μεγάλο αριθμό μνημείων από κοινού με τον κ. Μπακιρτζή και τον ομιλούντα όπου και μελετήσαμε επιτόπου τα πλείστα μνημεία του Καταλόγου.

Δεύτερο θα ήθελα να αναφέρω και να ευχαριστήσω θερμά τη Διευθύντρια του Εκδοτικού Οίκου Βούλα Κοκκίνου που είχε την επιμέλεια της έκδοσης των τόμων. Περάσαμε μαζί χωρίς υπερβολή πολλές μέρες, ατέλειωτες ώρες κάτω μάλιστα και από τις γνωστές αντίξοες συνθήκες λόγω του κορωνοϊού. Η Βούλα δεν είναι ένας απλός εκδότης, είναι ένα άτομο παθιασμένο και αφοσιωμένο στη δουλειά του και ιδιαίτερα τελειομανής. Της χρωστάμε πάρα πολλά και τις οφείλουμε τις ευχαριστίες μας.

Τέλος, θα ήθελα να ευχαριστήσω με όλες τις δυνάμεις της ψυχής μου τον συνάδελφο αρχαιολόγο και επιστημονικό συνεργάτη του έργου Θεοχάρη Πέτρου. Εργάστηκε για πολλά χρόνια στο Ίδρυμα και έφερε σε πέρας το δύσκολο έργο της συλλογής του υλικού. Εργαστήκαμε μαζί τα τελευταία τρία χρόνια μέχρι την παράδοση των τόμων από το τυπογραφείο στο Ίδρυμα και μόνο τα καλύτερα έχω να πω για την ευσυνειδησία, τη μεθοδικότητα και την αγάπη του για το έργο.

Έτσι όλοι μαζί οι συγγραφείς και οι συνεργάτες μπορούμε να ευχηθούμε από ψυχής καλοτάξιδο το βιβλίο μας και ας συμβάλει έστω και στο ελάχιστο στην αυτοσυνειδησία του λαού μας, γνωρίζοντάς του τι μεγάλη πολιτιστική προίκα έχει αυτός ο τόπος.

Διασώζοντας ένα μέρος από το παρελθόν, διασώζουμε ένα μέρος από το μέλλον είχε πει ο νομπελίστας ποιητής Γιώργος Σεφέρης. Τα 124 μνημεία που παρουσιάζουμε μέσα από τις σελίδες του βιβλίου αυτού αποτελούν τρόπον τινά την κωδικοποίηση ενός σημαντικού τμήματος του πολιτιστικού αποθέματος της Κύπρου. Τα μνημεία είναι όπως το λέει και η λέξη φορείς της μνήμης, της συλλογικής μνήμης ενός λαού. Αλλά τα μνημεία έστω κι’ αν αυτό ακούγεται παράξενο, εμείς που τα ζήσαμε, είναι ζωντανά, ολοζώντανα. Διαλέγεσαι μαζί τους, και η αγάπη που τους δείχνεις, σου την ανταποδίδουν με το παραπάνω. Είναι κρίμα σήμερα να υπάρχει αλλοίωση της αυθεντικότητάς τους ή του περιβάλλοντος χώρου τους, είναι απλά ακατανόητο και πολύ επικίνδυνο, γιατί επαληθεύονται επακριβώς τα λόγια του Σεφέρη: Καταστρέφοντας ένα μέρος από το παρελθόν, καταστρέφουμε

ένα μέρος από το μέλλον.

Κλείνοντας, θα ήθελα να πω ότι όλοι όσοι εργαστήκαμε σε αυτά τα 124 μνημεία, είχαμε σαν κοινό χαρακτηριστικό μόνο την αγάπη μας γι’ αυτά. Δεν μπορώ να μην μνημονεύσω τον αείμνηστο Κωνσταντίνο Λεβέντη που είχε πάντοτε αυτή την έμπρακτη αγάπη για τα μνημεία και που χάρη σ’ αυτόν, αλλά και σε όλο το Ίδρυμα Λεβέντη υλοποιήθηκε ένα τόσο πρωτοποριακό και μακρόχρονο πρόγραμμα συντήρησης τόσο μεγάλου αριθμού μνημείων της Κύπρου.

Γιώργος Φιλοθέου

Βυζαντινολόγος

τ. Έφορος Αρχαιοτήτων στο

Τμήμα Αρχαιοτήτων Κύπρου